इस फिल्म में विशाल भारद्वाज ने मुन्ना धीमन के लिखें शब्दों पर एक बेहतरीन कम्पोजीशन बनाई थी जो राहत फतेह अली खाँ की गायिकी से और निखर गई थी। विशाल भारद्वाज यूँ तो अक्सर गुलज़ार के बोलों पे अपना हुनर दिखलाते रहे हैं पर मुन्ना धीमन के साथ भी उनकी जुगलबंदी खूब बैठती है। याद है ना २००७ में निशब्द फिल्म के गीत जिसमें पहली बार मुन्ना धीमन की चर्चा इस चिट्ठे पर हुई थी। फिर पिछले साल 'यू मी और हम' में भी ये जोड़ी कुछ हद तक सफल हुई थी पर दिल का हाल कहते हुए इस नग्मे को अपने बोलों, सुंदर संगीत संयोजन और राहत फतेह अली खाँ की बेमिसाल गायिकी की वज़ह से मैं इस जोड़ी द्वारा रची गई अब तक की सबसे नायाब कम्पोसीशन मानता हूँ।